**VALORACIÓ DE MÈRITS EDUCADOR/A SOCIAL**

**1. Experiència professional**

1.1. La puntuació màxima d'aquest apartat és de 21 punts, d'acord amb els criteris següents:

1. Per serveis prestats en qualsevol administració pública exercint funcions de naturalesa o de contingut tècnic anàlogues a les de la plaça convocada: 0,25 punts per mes, fins a un màxim de 15 punts.
2. Per serveis prestats en una empresa privada exercint funcions de naturalesa o contingut tècnic anàlogues a les de la plaça convocada: 0,1 punts per mes, fins a un màxim de 6 punts.

1.2. L'experiència professional s'ha d'acreditar de la manera següent:

1. En cas d'haver treballat a l'Administració pública, s'ha d'adjuntar un certificat de serveis prestats expedit per l'òrgan competent de l'Administració de la qual es tracti.
2. En cas d'haver treballat a l'empresa privada, s'ha de justificar mitjançant un certificat d'empresa en el qual s'indiqui la data d'alta i baixa, la categoria professional, el tipus de contracte i les funcions exercides, o mitjançant el contracte de treball i les funcions exercides. Excepcionalment, en el cas d'extinció de l'empresa on es varen prestar serveis, s'han d'aportar els documents originals o fotocòpies que justifiquin, de forma fefaent, les dades indicades anteriorment.
3. En tots els casos, s'ha de complementar aquesta justificació amb un certificat de vida laboral expedit per la Tresoreria General de la Seguretat Social.

**2. Cursos de formació**

2.1. Només s'ha de valorar la formació específica i relacionada amb les funcions pròpies de la plaça convocada, i s'ha de dur a terme d'acord amb els criteris següents:

1. S'han de valorar els cursos de formació i perfeccionament, jornades o seminaris impartits i/o reconeguts per l'Institut Nacional d'Administració Pública (INAP), l'Escola Balear d'Administració Pública (EBAP), l'Administració de l'Estat, les administracions dels consells insulars, l'autonòmica o la local, les organitzacions sindicals signants de l'acord de formació contínua de les administracions públiques, les universitats i les escoles tècniques o els homologats per qualsevol d'aquestes institucions. En aquest apartat s'inclouen els cursos de formació ocupacional impartits o promoguts pel Servei d'Ocupació de les Illes Balears (SOIB), i per altres entitats o organismes locals, autonòmics o estatals amb competències en matèria de formació ocupacional.
2. En qualsevol cas, s'han de valorar una sola vegada les accions formatives relatives a una mateixa qüestió o a un mateix programa, encara que s'hi hagi participat més d'una vegada.

2.2. La puntuació màxima d'aquest apartat és de 10 punts, d'acord amb els criteris següents i tenint en compte que el màxim per curs és 1 punt:

1. Per cursos amb certificat d'aprofitament: 0,01 punts per cada hora de durada del curs. Si no se n'especifica la durada, s'han de valorar amb 0,005 punts.
2. Per cursos amb certificat d'assistència: 0,004 punts per cada hora de durada del curs. Si no se n'especifica la durada, s'han de valorar amb 0,003 punts.
3. Per cursos impartits: 0,02 punts per hora. Si no se n'especifica la durada, s'han de valorar amb 0,1 punts.

**3**. **Titulacions acadèmiques oficials**

3.1. Els criteris per valorar les titulacions acadèmiques oficials són els següents:

1. S'han de valorar en aquest apartat les titulacions acadèmiques relacionades amb lla titulació de la plaça convocada (incloent-hi els cursos de postgrau), el caràcter oficial o l'equivalència de les quals tengui reconegut i establert el Ministeri d'Educació, Cultura i Esports, així com els títols propis de grau i els títols propis de postgrau establerts per les universitats espanyoles en la regulació dels ensenyaments propis.
2. També s'han de valorar les titulacions del mateix nivell acadèmic o superior a les exigides com a requisit, excepte la que s'acredita com a requisit.
3. No s'ha de tenir en compte com a mèrit el títol del màster que habilita per exercir la professió objecte d'aquesta convocatòria, en el supòsit que es presenti el títol de grau, ja que n'és requisit.
4. La valoració com a mèrit d'un títol implica que no es poden valorar els de nivell inferior que siguin necessaris per obtenir-lo, excepte en el supòsit del títol de doctorat, màster oficial o títol propi de postgrau, en què sí es pot valorar la llicenciatura o l'equivalent.

3.2. La puntuació màxima d'aquest apartat és de 11 punts, d'acord amb els criteris següents:

1. Per cada titulació acadèmica oficial de grau, segon cicle universitari, llicenciatura o equivalent relacionada amb la titulació de treball social: 4 punts.
2. Per cada titulació acadèmica oficial de diplomatura universitària, primer cicle universitari o equivalent relacionada amb la titulació de treball social: 3 punts.
3. Per cada títol de doctorat relacionat amb la titulació de treball social: 3 punts.
4. Pel títols de màsters universitaris oficials i títols propis de postgrau (màster, especialista universitari, expert universitari, i curs d'actualització universitària), amb un màxim de 2 punts per cada titulació:

* 0,05 punts per cada crèdit LRU (sistema de valoració dels ensenyaments introduït pel RD 1497/1987, de 27 de novembre) o per cada 10 hores lectives; o
* 0,15 punts per cada crèdit ECTS (sistema europeu de transferència de crèdits) o per cada 25 hores lectives.

1. Per màster oficial o títol propi de postgrau que no indiqui els crèdits o no esmenti si es tracta de crèdits LRU o ECTS: s'ha d'entendre que els crèdits són LRU i s'han de computar d'acord amb el paràgraf anterior, a raó de 0,05 punts per cada crèdit o per cada 10 hores lectives.

**4. Coneixements de llengua catalana**

La puntuació màxima d'aquest apartat és de 2 punts.

S'han de valorar els certificats expedits o homologats per l'EBAP o la Direcció General de Política Lingüística. El certificat de llenguatge administratiu (LA) es pot acumular al C2. La puntuació d'aquest apartat és la següent:

a) Coneixements de nivell C2 (antic D): 1,5 punts.

b) Coneixements de llenguatge administratiu (antic E): 0,5 punts